kalixlouiis/myanmar-wikipedia-corpus huggingface dataset:
စနစ်ကို အတင်းပြောင်းရာတွင် ရုပ်ပတ်ဝန်း ကျင်ပါ လိုက်လံပြောင်းလဲရသည်။
စမ်းသပ်ရင်း ရှာဖွေ၊ တွေ့သိမှုကို မွမ်းမံ၊ ရလဒ်ကို ပိုင်းဖြတ်နိုင်စေရန် ကြိုးစားသင့်ပါသည်။
လူတိုင်းပညာ လွတ်လပ်စွာရှာခွင့်ကို အလေးထားသင့်ပါသည်။
ကိုယ့်စိတ်ကူး ကိုယ့်အတွေးကို လွတ်လပ်စွာ ဖော်ထုတ်ခွင့် ပေးသော ဝန်းကျင်ကောင်းတစ်ခုလိုသည်။
သင်ယူထားသည်ကို ပြန်လည်ဖော်ထုတ်နိုင်ရန် အချိန်ပေးရ ပါလိမ့်မည်။
ရလဒ်ကြောင့် ကလေးစိတ်ဓာတ်မကျစေရပါ။
ကလေးကိုဗဟိုပြုထားရခြင်းသည် ပြီးပြည့်စုံ ကောင်းမွန်သော စနစ် တစ်ခုအနေဖြင့် မှတ်ယူထားရန်မဟုတ်ပါ။
ပြောင်းသင့် ပြောင်းထိုက်လျှင် ပြောင်းလဲနိုင်ရန်အတွက် ခေတ်နှင့်စနစ်ကို မျက်ခြေမပြတ်ရန် လိုသည်။
ရရှိနိုင်သည့်သင်ခန်းစာများ ကလေးဗဟိုပြုစနစ်သည် လက်တွေ့ဘဝတွင် မှန်ကန်စွာကျင့်သုံးနိုင်ပါက အကျိုးရှိမည်မှာ သေချာပါသည်။
သို့သော် ပညာရေးစနစ် တစ်ခုသည် လူ့ဘောင်အသိုင်းအဝိုင်းတစ်ခုတွင် အောင်မြင်သလို၊ အခြား လူ့ဘောင်အဖွဲ့အစည်းတစ်ခုတွင် အောင်မြင်နိုင်လိမ့်မည်ဟူ၍ ပုံသေမတွက်နိုင်ပေ။
ဤသင်ကြားမှု ဖြစ်စဉ်တွင် ပါဝင်သူတို့သည် ဆရာနှင့်ကျောင်းသား အပြန်အလှန်ထောက်ထားစာနာ ညှာတာ စိတ်များရှိရပါလိမ့်မည်။
ဆရာဆိုသည်မှာ ကျောင်းသားများအတွက် စံပြုလောက်အောင် တတ်သိကျွမ်းကျင် ကိုယ်ကျင့်တရားအရာတွင် ဖြူစင်သူများ ဖြစ်ရန် လိုသည်။
ဆရာသည် မိမိအခန်းကဏ္ဍကို သဘောပေါက်ထားသူဖြစ်ရန်လို သကဲ့သို့ ကိုယ်ဘာလုပ်ရမည်ကို ကောင်းစွာပိုင်းဖြတ် လုပ်ဆောင် တတ်သူများဖြစ်ရန်လည်းလိုသည်။
ဆရာဆိုသည်မှ သင်ကြားသူအဆင့်ထက် လမ်းညွှန်သူ (Guide) အသွင်ဆောင်လာကြောင်း သဘောပေါက်ထားရန်လိုသည်။
ဆရာဆိုသည်မှာ အစစအရာရာ ကျွမ်းကျင်တတ်သိပညာရှိဆိုသည့် ခေတ်ကုန်သွားပြီဖြစ်ကြောင်း သဘောပေါက်ထားရန်လိုသည်။
ကိုယ်မသိသည့်နယ်ပယ်ရှိသေးကြောင်း လက်ခံပြီး လမ်းညွှန်ပေးနိုင်ရေးကိုသာ ဦးစားပေးရမည်ဖြစ်သည်။
ခေတ်ပြောင်း၊ စနစ်ပြောင်း၊ အတွေးအခေါ်ပြောင်းမှုများသည် မြန်ဆန်လာကြောင်း သဘောပေါက်ထားရမည်။
တရားသေသမား အစွဲအလမ်းကြီးသူတစ်ယောက်အနေဖြင့် အတွေးအခေါ်ကို ကျောက်ချ ထားသူတစ်ယောက်မဖြစ်စေရန် ကြိုးစားသင့်ပါ သည်။
အိုင်စီတီခေတ်ဖြစ်လာသည်ကို မျက်ခြေမပြတ်သင့်ပါ။
ရုပ်ပတ်ဝန်းကျင်အလွန်ဖွံ့ဖြိုးတိုးတက်လာသည်နှင့်အမျှ သင်ကြားမှု သင်ယူမှုဖြစ်စဉ်တွင် အိုင်စီတီကို မည်သို့ကျင့်သုံးနိုင်ကြောင်း ကိုယ်တိုင်လည်း လေ့လာသင်ယူရမည်ဖြစ်သလို ကျောင်းသားများကိုလည်း ပညာပေးနိုင်ရပါလိမ့်မည်။
ပညာရေးဆိုသည်မှာ အချိန်အတိုင်းအတာတစ်ခုအတွင်း တတ်သိသင့်သည်ကို တတ်သိနိုင်ရန် ပိုင်းဖြတ်ပေးတတ်ဖို့လိုသည်။
အချိန်တွေကို လာရောက်ရင်းနှီးမြှုပ်နှံရသည့်ကာလနှင့် သူတို့ရရှိသွားသည့် ပမာဏ ထိုက်တန်ရန်လိုသည်။
ကျောင်းဆိုသည်မှာ ရုပ်ပတ်ဝန်းကျင်ကောင်းသည့် နေရာတစ်ခု လည်းဖြစ်ရန်လိုသည်။
ကျောင်း နှင့်တူသောကျောင်း၊ ဆရာနှင့်တူသောဆရာ၊ ကျောင်းသားနှင့်တူသော ကျောင်းသားများဖြင့်သာ ပညာရေးစနစ်တစ်ခုကို အကောင်အထည် ဖော်နိုင်ပါ လိမ့်မည်။
ပြေးနေသလား၊ ရပ်နေသလား စနစ်ပြောင်း ခေတ်ပြောင်းစေချင်လျှင် လူတို့၏အမူအကျင့်နှင့် အတွေးအခေါ် အယူအဆ ဟောင်းများကိုလည်း ပြောင်းလဲရပါလိမ့်မည်။
ဆရာဟူသည် ကိုယ့်အခန်းကဏ္ဍကိုယ်သိပြီး ခေတ်သစ်တွင် ငါမည်သည့်နေရာတွင် ရှိနေရမည်ကို သဘောပေါက်ထားသင့်ပါသည်။
ကလေးဗဟိုပြုစနစ်ကြောင့် ဆရာ၏အခန်းကဏ္ဍ ပျောက်သွားနိုင်လိမ့်မည်မဟုတ်ပါ။
ဆရာဖြစ်စေ ကျောင်းသားဖြစ်စေ သူ့အခန်း၊ သူ့နေရာနှင့်သူ ရှိနေပါသည်။
စနစ်တစ်ခုကိုအကောင်အထည်ဖော်ရသည်မှာ မအောင်မြင်ဘဲ အီလေးဆွဲလာလျှင် အဘယ်ကြောင့်ဆိုသည်ကို ပြန်လည်လေ့လာသုံးသပ်သင့်ပါသည်။
စနစ်တစ်ခုကို ပုံသေစွဲကိုင်ပြီး ယနေ့ထက်တိုင်အောင်မြင်ပြီဟု ကြွေးကြော်နိုင်ခဲ့သည်များ မရှိသေးပါ။
ဤနေရာတွင် Scoff ဆိုသူ၏ အယူအဆတစ်ခုကို တင်ပြ လိုသည်။
သူက "ကျွန်တော်တို့ ခေတ်နှင့် လျော်ညီစွာ ပြုပြင်ပြောင်း လဲသွားနိုင်သည်ကို မအံ့ဩပါ။
ခေတ်ပြောင်း စနစ်ပြောင်းသည့်အတိုင်း လိုက်ပါမလာသည်ကိုသာ အံ့ဩမိပါသည်" ဆိုသည့်စကား ဖြစ်သည်။
ကျွန်တော်တို့ ပြေးနေသလား၊ ရပ်နေသလား ပြန်စဉ်းစား ကြည့်သင့်ပြီထင်သည်။
Student centred learning: Is it possible?, by Len Sparrow ကိုးကား Category:ပညာရေး။
မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေး ညွှန်ကြားမှုဦးစီးဌာန (ယခင် စီမံကိန်းနှင့်စာရင်းအင်းဦးစီး ဌာန)ကို ၁၉၈၃ ခုနှစ်၊ မေလ(၁) ရက်နေ့တွင် အရာထမ်း (၁၀) နေရာ၊ အမှုထမ်း (၇၄) နေရာ၊ စုစုပေါင်းရာထူး (၈၄) နေရာဖြင့် စတင် ဖွဲ့စည်းခဲ့သည်။
စီမံကိန်း နှင့် စာရင်းအင်းဦးစီးဌာနကို ၁၉၉၇ ခုနှစ် မေလ ၁၅ ရက်နေ့တွင် ကျင်းပသည့် ပြည်ထောင်စု မြန်မာနိုင်ငံတော် အစိုးရအဖွဲ့၏ (၁၉/၉၇) ကြိမ်မြောက် အစည်းအဝေး ဆုံးဖြတ်ချက်အရ မွေးမြူရေးနှင့် ရေလုပ်ငန်းညွှန်ကြားမှုဦးစီးဌာန အဖြစ် ပြောင်းလဲ ခေါ်ဝေါ်ခဲ့သည်။
၂၀၁၄ ခုနှစ်၊ မေလ ၂၂ ရက်နေ့တွင် ကျင်းပပြုလုပ်သော ပြည်ထောင်စုသမ္မတ မြန်မာနိုင်ငံတော်၊ ပြည်ထောင်စုအစိုးရအဖွဲ့ အစည်းအဝေးအမှတ်စဉ် ( ၁၀/၂၀၁၄ ) မှတ်တမ်းကောက်နုတ်ချက်အရ မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေးဝန်ကြီးဌာနရှိ မွေးမြူရေးနှင့် ရေလုပ်ငန်းညွှန်ကြားမှု ဦးစီးဌာနကို မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေး ညွှန်ကြားမှုဦးစီးဌာန သို့ ပြည်ထောင်စုအစိုးရအဖွဲ့၏ (၄-၆-၂၀၁၄) ရက်စွဲပါစာအမှတ်၊ ၁၉/၂၅ရ/အဖရ (၁၀/၂၀၁၄) ဖြင့် အမည် ပြောင်းလဲခဲ့သည်။
မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေး ညွှန်ကြားမှုဦးစီးဌာန၏ ဖွဲ့စည်းပုံအား(၁၆-၇-၁၉၉၈ ) ရက်နေ့တွင် ကျင်းပသည့် ပြည်ထောင်စု မြန်မာနိုင်ငံတော် အစိုးရအဖွဲ့၏ (၂၅/၁၉၉၈) ကြိမ်မြောက် အစည်းအဝေးဆုံးဖြတ်ချက်အရ အရာထမ်းရာထူး (၂၂ )နေရာ၊ အမှုထမ်းရာထူး (၆၅)နေရာ၊ စုစုပေါင်းရာထူး (၈၇) နေရာဖြင့် ဖွဲ့စည်းပုံပြင်ဆင်ခဲ့သည်။
ဖွဲ့စည်းပုံနှင့် လုပ်ငန်းတာဝန်များ မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေး ညွှန်ကြားမှုဦးစီးဌာနတွင် အောက်ဖော်ပြပါ ဌာနခွဲ (၅) ခုဖွဲ့စည်း ထားရှိပြီး ဌာန၏ လုပ်ငန်းများကို ဆောင်ရွက်လျက်ရှိသည်။
စီမံခန့်ခွဲရေးဌာနခွဲ စီမံကိန်းလုပ်ငန်းဌာနခွဲ စီမံကိန်းစိစစ်သုံးသပ်ရေးနှင့်စာရင်းအင်းဌာနခွဲ အပြည်ပြည်ဆိုင်ရာဆက်သွယ်ရေးဌာနခွဲ ကုန်သွယ်စီးပွားလုပ်ငန်းဌာနခွဲ ဌာနခွဲအလိုက် လုပ်ငန်းတာဝန်များမှာ အောက်ပါအတိုင်းဖြစ်သည်။
စီမံခန့်ခွဲရေးဌာနခွဲ အုပ်ချုပ်ရေးနှင့် ထောက်ပံ့ရေးဌာနစု ရုံးဝန်ထမ်းများ ခန့်ထားခြင်း၊ ရာထူးတိုးမြှင့်ပေးခြင်း၊ အရေးယူအပြစ်ပေးခြင်း၊ ရုံးဝန်ထမ်းများ ခွင့်ပေးခြင်း၊ ပြောင်းရွှေ့ခန့်ထားခြင်း၊ ကြီးကြပ်ကွပ်ကဲခြင်း၊ စီမံခန့်ခွဲခြင်း၊ လက်ရေးတို၊ လက်နှိပ်စက်၊ စာပေးစာယူ လုပ်ငန်းများ ကြီးကြပ်စီမံဆောင်ရွက်ခြင်း၊ ရုံးသုံး စက်ပစ္စည်းကိရိယာများ သုံးစွဲမှု၊ ပြင်ဆင်မှု၊ ထောက်ပံ့မှု၊ ဖြည့်တင်းမှုများ၊ ကြီးကြပ်ဆောင်ရွက်ခြင်း၊ ရုံးသုံးပရိဘောဂများ၊ အသုံးအဆောင်များ၊ စာရေးကိရိများထောက်ပံ့ခြင်း၊ ဖြည့်တင်းခြင်းနှင့် စာရင်းအင်းများ စနစ်တကျ ပြုစုထားရှိခြင်း၊ မော်တော်ယာဉ်များသုံးစွဲမှု၊ ပြင်ဆင်မှု၊ လိုအပ်သောပစ္စည်းများ ထောက်ပံ့မှု၊ ဖြည့်တင်းမှုတို့ကို ကြီးကြပ်ဆောင်ရွက်ခြင်း၊ ရုံးလုံခြုံရေး ဝင်ထွက်ခွင့် လက်မှတ်ထုတ်ပေးခြင်း၊ ယာဉ်ဝင်ခွင့် လက်မှတ် ထုတ်ပေးခြင်း၊ ဌာန/လုပ်ငန်းများ၏ လိုအပ်ချက်များ ဖြည့်ဆည်းပေးခြင်း၊ လက်ရေးတို၊ လက်နှိပ်စက်နှင့် စာကူးစက်လှည့် လုပ်ငန်းများ ကြီးကြပ်ဆောင်ရွက်ခြင်း၊ အထွေထွေကိစ္စရပ်များ ဆောင်ရွက်ပေးခြင်း၊ ဝင်စာ၊ ထွက်စာများကို လက်ခံရယူဖြန့်ဝေခြင်း။
ပြည်တွင်းဆက်သွယ်ရေးနှင့်မှတ်တမ်းများဌာနစု မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေးဝန်ကြီးဌာနနှင့် ပတ်သက်၍ ရောက်ရှိလာသည့် ဧည့်သည်များ၊ မစ်ရှင်အဖွဲ့များအားပို့ဆောင်ခြင်း၊ နိုင်ငံခြားသားများအတွက် ဗီဇာနေထိုင်ခွင့် ရရှိအောင် ဆောင်ရွက်ပေးခြင်း၊ သက်တမ်းတိုးမြှင့်ခြင်း အပါအဝင် လိုအပ်ချက်များ ဆောင်ရွက်ပေးခြင်း၊ နိုင်ငံခြားသံတမန်များ/နိုင်ငံခြားသားများနှင့် တွေ့ဆုံရေး၊ လေ့လာရေး၊ ခရီးထွက်ခွာရေးတို့အတွက် ညှိနှိုင်းစီစဉ်ဆောင်ရွက်ပေးခြင်း၊ တည်းခိုဧည့်ခံ ကျွေးမွေးရေးစီစဉ်ပေးခြင်း၊ တွေ့ဆုံချက်မှတ်တမ်းများ ပြုစုထုတ်ပေးခြင်း၊ နိုင်ငံခြားသားများ စာရင်းပြုစု၍ နိုင်ငံခြားသားတစ်ဦးချင်း၏ လုပ်ငန်းဆောင်ရွက်မှုအပေါ် စိစစ် သုံးသပ်တင်ပြခြင်း၊ ဝန်ကြီးဌာနမှ အရာထမ်း၊ အမှုထမ်းများ ပြည်ပသို့ တာဝန်ဖြင့် စေလွှတ်ရေး ကိစ္စ ဆောင်ရွက်ခြင်း၊ ပြည်ပသို့ သွားရောက်သည့် မစ်ရှင်အဖွဲ့များ လုပ်ငန်းခွင် လေ့လာရေး ပညာသင်ကိစ္စများအပေါ် လေ့လာမှတ်တမ်းတင်ခြင်း။
ငွေစာရင်းဌာနစု ဌာနအသုံးစရိတ်စာရင်းများ ရသုံးမှန်းခြေ ငွေစာရင်းပြုစုရေးဆွဲခြင်း၊ ဌာနရင်းနှီးမြှုပ်နှံမှု အစီအစဉ်များ ပြုစုရေးဆွဲခြင်း၊ ဌာနအသုံးစရိတ်များစနစ်တကျ ပြုစု ထိန်းသိမ်းထားရှိခြင်း၊ ဌာနအသုံးစရိတ်များအတွက် ကြိုတင် စာရင်း စစ်ဆေးခြင်း၊ ဌာနဝန်ထမ်းများလစာနှင့် ပင်စင်အသက်အာမခံစသည်များကို ဆောင်ရွက်ခြင်း၊ ဌာန၏ လစဉ် ၊ နှစ်ချုပ်ရသုံးစာရင်းများပြုစုခြင်း ဝန်ကြီးဌာနအောက်ရှိ အခြားစီးပွားရေး လုပ်ငန်းအဖွဲ့အစည်း နှင့် ဦးစီးဌာနများ၏ ရသုံးမှန်းခြေငွေ စာရင်းဆိုင်ရာများ ညှိနှိုင်း ဆောင်ရွက်ပေးခြင်း။
စီမံကိန်းလုပ်ငန်းဌာနခွဲ မူဝါဒစီမံကိန်းရေးဆွဲရေးဌာနစု နိုင်ငံတော်၏ သားငါးဆိုင်ရာ မူဝါဒလမ်းညွှန်ချက်များနှင့် အညီသားငါးကဏ္ဍဆိုင်ရာ နှစ်တို နှစ်လတ်/နှစ်ရှည်စီမံကိန်းများ ညှိနှိုင်းရေးဆွဲခြင်း၊ ညှိနှိုင်းရေးဆွဲထားသည့် စီမံကိန်းများ အကောင်အထည် ဖော်ဆောင်ရွက်မှု၌ ကြီးကြပ်ကွပ်ကဲလျက် လုပ်ငန်းများ အကောင်အထည်ဖော်မှု အခြေအနေများကို စိစစ်တင်ပြ အစီရင်ခံခြင်း၊ အထက်အဖွဲ့အစည်းများ / ပြည်တွင်း ပြည်ပ အဖွဲ့အစည်းများမှ မေးမြန်းလာသော မေးမြန်းချက်များကို ပြုစု ဖြေဆိုပြန်ကြားခြင်း၊ နိုင်ငံတော်၏ လိုအပ်ချက်နှင့်အညီ အထူးစီမံကိန်း လုပ်ငန်းများ ရေးဆွဲတင်ပြခြင်း၊ လုပ်ငန်း အကောင်အထည်ဖော်မှုကို ကြီးကြပ် ကွပ်ကဲ ညှိနှိုင်း ဆောင်ရွက်ခြင်း နှင့် သုံးသပ်တင်ပြ အစီရင်ခံခြင်း၊ သဘာဝ ပတ်ဝန်းကျင် ထိန်းသိမ်းရေး ဆိုင်ရာ ကိစ္စရပ်များ ညှိနှိုင်း ဆောင်ရွက်ခြင်း၊ သားငါးကဏ္ဍဆိုင်ရာ ရင်းနှီးမြှုပ်နှံ မှု အစီအစဉ်များ ရေးဆွဲခြင်း၊ သုတေသနနှင့်လေ့ကျင့်ရေးဌာနစု နိုင်ငံတော်၏ သားငါးဆိုင်ရာ သုတေသနနှင့် မူဝါဒရေးရာဦးတည်ချက်များနှင့်အညီ သက်ဆိုင်ရာဌာန/ လုပ်ငန်းများနှင့် ညှိနှိုင်းလျက် လိုအပ်သော သုတေသန လုပ်ငန်းများ ဆောင်ရွက်စေခြင်း ၊ သက်ဆိုင်ရာ ဌာနများသို့ ဝန်ကြီးဌာန ကိုယ်စား လမ်းညွှန်ဆောင်ရွက်စေခြင်း၊ သုတေသနဆိုင်ရာစာတမ်းများ ပြုစုခြင်းကို ကြီးကြပ် စစ်ဆေးခြင်း၊ သားငါးကဏ္ဍဆိုင်ရာ စီးပွားရေးလုပ်ငန်းများနှင့်ပတ်သက်၍ ရေတို/ရေရှည်သုတေသနနှင့် လေ့ကျင့်ရေးလုပ်ငန်းများ စိစစ်ဆောင်ရွက်လုပ်‌ကိုင်ခြင်း၊ သားငါးထုတ်လုပ်မှု နှင့် ဈေးကွက်ဆိုင်ရာ သုတေသနလုပ်ငန်းများဆောင်ရွက်ခြင်း၊ သားငါးထုတ်လုပ်မှု နှင့် ဈေးကွက်အခြေအနေ အလားအလာများ ခန့်မှန်းတွက်ချက် ဖော်ထုတ်ခြင်း၊ ကျွမ်းကျင်မှုဆိုင်ရာ ဝန်ထမ်းများ လေ့ကျင့်သင်ကြားရေးအတွက် သက်ဆိုင်ရာဌာန၊ အဖွဲ့အစည်းများနှင့် ညှိနှိုင်းစိစစ်ရေးဆွဲ ဆောင်ရွက်ခြင်း၊ သင်တန်းပို့ချစာစောင်များ ပြုစုခြင်း၊ ပြည်တွင်း ပြည်ပ ကျွမ်းကျင်မှုဆိုင်ရာ သင်တန်းများသို့ သင်တန်းသား စေလွှတ်နိုင်ရေးအတွက် သက်ဆိုင်ရာဌာန/ အဖွဲ့အစည်းများနှင့် ညှိနှိုင်း စီစဉ် ဆောင်ရွက်ပေးခြင်း၊ နိုင်ငံခြားအဖွဲ့အစည်းများ၏ အကူအညီဖြင့်လည်းကောင်း၊ မိမိအစီအစဉ်ဖြင့်လည်းကောင်း၊ သင်တန်းများသင်ကြားပို့ချနိုင်ရေး စိစစ်ဆောင်ရွက်ခြင်း။
စီမံကိန်းစိစစ်သုံးသပ်ရေးနှင့် စာရင်းအင်းဌာနခွဲ စီမံကိန်းစိစစ်သုံးသပ်ရေးဌာနစု အပြည်ပြည်ဆိုင်ရာ အဖွဲ့အစည်းများ ၊ နိုင်ငံတကာအစိုးရများနှင့် မိမိနိုင်ငံပိုင်ငွေဖြင့် ဆောင်ရွက် အကောင်အထည်ဖော်သည့် စီမံကိန်းလုပ်ငန်းများ၊ အထူးစီမံကိန်းများနှင့် ပတ်သက်၍ စီမံကိန်းအခြေအနေကို စိစစ်သုံးသပ်ခြင်း၊ စီမံကိန်းဒေသများသို့ ကွင်းဆင်းလေ့လာ ဆွေးနွေး၍ အခြေအနေကို လက်တွေ့ ကြည်ရှု့ စစ်ဆေးသုံးသပ် တင်ပြခြင်း၊ စီမံကိန်းလုပ်ငန်းများ ဆောင်ရွက်ရာ၌ လိုအပ်ချက်များကို သက်ဆိုင်ရာများနှင့် ညှိနှိုင်း ဆောင်ရွက်ပေးခြင်း၊ စီမံကိန်းဆောင်ရွက်နိုင်မှု အခြေအနေကို စိစစ်သုံးသပ်တင်ပြ အစီရင်ခံခြင်း၊ ဦးစီးဌာန / လုပ်ငန်းများ အပါအဝင် ပုဂ္ဂလိကနှင့် ဖက်စပ်လုပ်ငန်းများမှ ဆောင်ရွက်သော စီမံကိန်းလုပ်ငန်းများ၏ အောင်မြင်မှု၊ တိုးတက်မှုအခြေအနေကို စိစစ်သုံးသပ်တင်ပြခြင်း။
စာရင်းအင်းနှင့် ကွန်ပျုတာဌာနစု နိုင်ငံတော်၏ သားငါးကဏ္ဍဆိုင်ရာ စာရင်းအင်း ကိန်းဂဏန်းများ အချက်အလက်များ စုစည်းပြုစုခြင်း၊ သားငါးကဏ္ဍဆိုင်ရာ စာရင်းအင်း အချက်အလက်များကို စိစစ်ညှိနှိုင်းခြင်း၊ သုံးသပ်ခြင်း၊ စိစစ်သုံးသပ်ရရှိချက်များကို နိုင်ငံတော်သမ္မတရုံးအပါအဝင် အထက်အဖွဲ့အစည်း အဆင့်ဆင့်သို့ တင်ပြအစီရင်ခံခြင်း၊ နိုင်ငံတော်၏ သားငါးကဏ္ဍဆိုင်ရာ စာရင်းအင်းကိန်းဂဏန်းများ အတည်ပြု ထုတ်ပြန်ခြင်း၊ ဖြန့်ဝေခြင်း၊ စာရင်းအင်း ကိန်းဂဏန်းများ အချက်အလက်များကို ကွန်ပျူတာတွင် ထည့်သွင်းသိုမှီးခြင်း၊ ရှေ့အခြေအနေများ တွက်ချက် သုံးသပ်ခြင်း၊ ရုံးလုပ်ငန်းများ သွက်လက် မြန်ဆန်ရေးအတွက် ကွန်ပျူတာ အသုံးပြု၍ ကူညီပံ့ပိုး ဆောင်ရွက်ခြင်း၊ ကွန်ပျူတာများနှင့် ပတ်သက်၍ နိုင်ငံတော်မှ ထုတ်ပြန်ထားသည့် ကွန်ပျူတာဥပဒေများနှင့် အညီ လိုက်နာဆောင်ရွက်ရန်၊ ဦးစီးဌာန / လုပ်ငန်းများ၏ ဘဏ္ဍာငွေသုံးစွဲမှု စာရင်းများကို စစ်ဆေးခြင်း ၊ သုံးသပ်၍ အစီရင်ခံစာ တင်ပြခြင်း။
အပြည်ပြည်ဆိုင်ရာ ဆက်သွယ်ရေးဌာနခွဲ ကုလသမဂ္ဂအဖွဲ့အစည်းများဌာနစု ကုလသမဂ္ဂအဖွဲ့အစည်းများ (ကုလသမဂ္ဂဖွံ့ဖြိုးမှုအစီအစဉ်၊ ကမ္ဘာ့စားနပ်ရိက္ခာနှင့် စိုက်ပျိုးရေးအဖွဲ့၊ ကုလသမဂ္ဂ အရင်းအနှီးဖွံ့ဖြိုးရေး ရန်ပုံငွေအဖွဲ့၊ ကုလသမဂ္ဂ မူးယစ်ဆေးဝါး တားဆီး ကာကွယ်နှိမ်နင်းရေး ရန်ပုံငွေအဖွဲ့ စသည်များ)မှ စီမံကိန်းလုပ်ငန်းများအတွက်- ကျွမ်းကျင်မှု အကူအညီရယူရေး ကိစ္စရပ်များ အထောက်အပံ့/ချေးငွေရယူရေး ကိစ္စရပ်များ ထောက်ပံ့ငွေ/ချေးငွေရယူ ဆောင်ရွက်သည့် စီမံကိန်းလုပ်ငန်းရပ်များမှ ပေါ်ပေါက်လာသည့် ကိစ္စရပ်များ ယင်းတို့၏ အထောက်အပံ့ဖြင့် အစည်းအဝေး ဆွေးနွေးပွဲ၊ ကိုယ်စားလှယ်အဖွဲ့ လေ့လာရေးခရီး၊ ပညာသင်စသည်များ စေလွှတ်ရေးကိစ္စရပ်များ နှင့် ပြည်တွင်းတွင် ဆွေးနွေးပွဲ အစည်းအဝေးများ လက်ခံကျင်းပခြင်း ကိစ္စရပ်များ စသည်တို့ကို ဆောင်ရွက်ခြင်း။
ကုလသမဂ္ဂ နှင့် အစိုးရမဟုတ်သော အဖွဲ့အစည်းများဌာနစု ကမ္ဘာ့ဘဏ်၊ အာရှဖွံ့ဖြိုးရေးဘဏ်၊ အာရှနှင့်ပစိဖိတ်ဒေသဆိုင်ရာ ငါးမွေးမြူရေးဆိုင်ရာ ဆက်နွယ်မှုအဖွဲ့၊ ဖွံ့ဖြိုးဆဲနိုင်ငံများအကြား ကျွမ်းကျင်မှု ပူးပေါင်းဆောင်ရွက်ရေး အစီအစဉ်၊ အပြည်ပြည်ဆိုင်ရာ တိရစ္ဆာန်ကူးစက်ရောဂါ ဌာနချုပ်၊ အပြည်ပြည်ဆိုင်ရာ အဏုမြူစွမ်းအင် အေဂျင်စီ၊ အာရှနှင့်ပစိဖိတ်ဒေသ တိရစ္ဆာန်မွေးမြူ ထုတ်လုပ်ရေးနှင့် ကျန်းမာရေးကော်မရှင် စသည်များမှ စီမံကိန်းလုပ်ငန်းများအတွက်- ကျွမ်းကျင်မှု အကူအညီရယူရေး ကိစ္စရပ်များ အထောက်အပံ့/ချေးငွေရယူရေး ကိစ္စရပ်များ ထောက်ပံ့ငွေ/ချေးငွေရယူ ဆောင်ရွက်သည့် စီမံကိန်းလုပ်ငန်းရပ်များမှ ပေါ်ပေါက်လာသည့် ကိစ္စရပ်များ ယင်းတို့၏ အထောက်အပံ့ဖြင့် အစည်းအဝေး ဆွေးနွေးပွဲ၊ ကိုယ်စားလှယ်အဖွဲ့ လေ့လာရေးခရီး၊ ပညာသင်စသည်များ စေလွှတ်ရေးကိစ္စရပ်များ ပုဂ္ဂလိက/သမဝါယမ/နိုင်ငံပိုင်အခန်းတွင် ပူးပေါင်း ဆောင်ရွက်လျက်ရှိသည့် ပြည်ပပုဂ္ဂလိက လုပ်ငန်းရှင်များနှင့် ဆက်သွယ်ဆောင်ရွက်ပေးခြင်း။
အစိုးရနှင့်နိုင်ငံအချင်းအချင်း ဆက်သွယ်ရေးဌာနစု နိုင်ငံခြားအစိုးရများ နိုင်ငံများမှ အဖွဲ့အစည်းများတို့မှ စီမံကိန်းလုပ်ငန်းကျွမ်းကျင်မှု အကူအညီ စသည်တို့ အတွက်- နည်းပညာနှင့်ကျွမ်းကျင်မှု အကူအညီရယူရေးကိစ္စရပ်များ၊ အထောက်အပံ့/ချေးငွေရယူရေးကိစ္စရပ်များ၊ ထောက်ပံ့ငွေ/ချေးငွေရယူ ဆောင်ရွက်သည့် လုပ်ငန်းများမှ ပေါ်ပေါက်လာသည့် ကိစ္စရပ်များ၊ ယင်းထောက်ပံ့ငွေ/ချေးငွေနှင့် ကမ်းလှမ်းချက်အရ အစည်းအဝေး ဆွေးနွေးပွဲ၊ ကိုယ်စားလှယ်အဖွဲ့ လေ့လာရေးခရီးနှင့် ပညာသင်များစေလွှတ်ခြင်းများနှင့် ပြည်တွင်းတွင် ဆွေးနွေးပွဲ အစည်းအဝေးသင်တန်းများ လက်ခံ ကျင်းပခြင်းကိစ္စရပ်များ၊ စီးပွားရေး ဖွံ့ဖြိုးတိုးတက်စေရေးအတွက် အသိပညာ၊ အတတ်ပညာရပ်များ ဖလှယ်နိုင်ရေး ညှိနှိုင်း ဆောင်ရွက်ပေးခြင်း။
ကုန်သွယ်စီးပွားလုပ်ငန်းဌာနခွဲ ကုန်သွယ်မှုနှင့်စီးပွားရေးလုပ်ငန်းဌာနစု သားငါးကဏ္ဍ ထွက်ကုန်ပစ္စည်းများ ပြည်ပတင်ပို့ ရောင်းချခြင်းဖြင့် နိုင်ငံခြားငွေ တိုးတက်ရရှိရေးဆိုင်ရာ ကိစ္စရပ်များ ညှိနှိုင်း ဆောင်ရွက်ခြင်း၊ နိုင်ငံခြားနှင့် အကျိုးတူပူးပေါင်း ဆောင်ရွက်ရန် ထူထောင်ထားသော ပြည်တွင်း စီးပွားရေး အဖွဲ့အစည်းများ၏ လုပ်ငန်းများအပေါ် စိစစ်ဆောင်ရွက်ခြင်း၊ သားငါးဆိုင်ရာ နိုင်ငံခြား ရင်းနှီးမြှုပ်နှံမှု လုပ်ငန်းများ ဆောင်ရွက်နိင်ရေး အတွက် ပေါင်းစပ်ညှိနှိုင်း စီစဉ်ဆောင်ရွက်ခြင်း၊ ပုဂ္ဂလိက လုပ်‌ငန်းရှင်များ သားငါးတိုးတက် မွေးမြူထုတ်လုပ်နိုင်ရေး၊ ဖွံ့ဖြိုးတိုးတက်စေရေး တို့အတွက် ပံ့ပိုးကူညီဆောင်ရွက်ပေးခြင်း၊ နိုင်ငံခြားနှင့် အကျိုးတူ ပူးပေါင်းဆောင်ရွက်ခြင်းမရှိသည့် အခြားပြည်တွင်း/ပြည်ပ စီးပွား‌ရေး အဖွဲ့အစည်းများအား ကူညီပေးခြင်း၊ ၎င်းတို့၏ လုပ်ငန်းများကို စိစစ်သုံးသပ်၍ အထက်အဖွဲ့အစည်းသို့ တင်ပြခြင်း။
ဆက်စပ်ဖတ်ရှုရန် မွေးမြူရေးနှင့် ကုသရေး ဦးစီးဌာန ငါးလုပ်ငန်း ဦးစီးဌာန ကျေးလက်ဒေသ ဖွံ့ဖြိုးတိုးတက်ရေးဦးစီးဌာန အကိုးအကား Category:မြန်မာနိုင်ငံရှိ အစိုးရအဖွဲ့အစည်းများ။
မွေးမြူရေးဆိုင်ရာဆေးတက္ကသိုလ်(ရေဆင်း) သည် စိုက်ပျိုးရေး၊မွေးမြူရေးနှင့် ဆည်မြောင်းဝန်ကြီးဌာန လက်အောက်ရှိ တက္ကသိုလ်တစ်ခု ဖြစ်သည်။
သမိုင်းကြောင်း (၁၉၅၇) ခုနှစ်တွင် ရန်ကုန်တက္ကသိုလ်၏ မဟာဌာနဖြစ်သော တိရစ္ဆာန်ဆေးကု ပညာမဟာဌာနအမည်ဖြင့် စတင်တည်ထောင် ဖွင့်လှစ်ခဲ့သည်။
(၁၉၆၄) ခုနှစ်တွင် တိရစ္ဆာန်မွေးမြူရေးနှင့် ဆေးကုသရေးတက္ကသိုလ်အဖြစ် တိုးမြှင့်ခဲ့ပြီး အင်းစိန်မြို့နယ်( ရန်ကုန်)သို့ ပြောင်းရွှေ့ ဖွင့်လှစ်ခဲ့သည်။
(၁၉၈၁) ခုနှစ်တွင် ရန်ကုန်မှ ဇေယျာသီရိမြို့နယ်၊ ရေဆင်းသို့ ပြောင်းရွှေ့ခဲ့ပြီး (၁၉၉၄) ခုနှစ်တွင် ပညာရေးဝန်ကြီးဌာနလက်အောက်မှ မွေးမြူရေးနှင့် ရေလုပ်ငန်းဝန်ကြီးဌာန(ယခု မွေးမြူရေး၊ ရေလုပ်ငန်းနှင့် ကျေးလက်ဒေသဖွံ့ဖြိုးရေးဝန်ကြီးဌာန) လက်အောက်သို့ ရောက်ရှိခဲ့သည်။
(၁၉၉၇) ခုနှစ်မတိုင်မီက ၆ နှစ်သင်တန်း ကာလဖြစ်ပြီး (၁၉၉၇) ခုနှစ်နောက်ပိုင်းတွင် ၅ နှစ်သင်တန်းသို့ ပြောင်းလဲခဲ့သည်။
(၁၉၉၇) ခုနှစ်တွင် တိရစ္ဆာန်မွေးမြူရေးနှင့် ဆေးကုသရေး တက္ကသိုလ်မှ မွေးမြူရေးဆိုင်ရာ ဆေးတက္ကသိုလ်အဖြစ် ပြောင်းလဲခေါ်တွင်ခဲ့သည်။
ဖွဲ့စည်းပုံ မွေးမြူရေးဆိုင်ရာဆေးတက္ကသိုလ်အား ပါမောက္ခချုပ်ရုံးနှင့် ဌာနခွဲ ၁၈ ခုဖြင့် ဖွဲ့စည်းဆောင်ရွက် လျက်ရှိသည်။
ပါမောက္ခချုပ်ရုံး မြန်မာစာဌာန အင်္ဂလိပ်စာဌာန သင်္ချာဌာန ရူပဗေဒဌာန ဓာတုဗေဒဌာန သတ္တဗေဒဌာန ရုက္ခဗေဒဌာန ခန္ဓာဗေဒဌာန ဇီဝကမ္မဗေဒနှင့် ဇီဝဓာတုဗေဒဌာန ရောဂါဗေဒနှင့် အဏုဇီဝဗေဒဌာန ဆေးဝါးဗေဒနှင့် ကပ်ပါးဗေဒဌာန ခွဲစိတ်ကုပညာနှင့် မျိုးပွားပညာဌာန ဆေးပညာဌာန မွေးမြူရေးပညာဌာန စာကြည့်တိုက်ဌာန ငွေစာရင်းဌာန ကျောင်းသားရေးရာဌာန အင်ဂျင်နီယာဌာန လုပ်ငန်းတာဝန်များ ပါမောက္ခချုပ်ရုံး တက္ကသိုလ်မှ ဌာနခွဲများနှင့် ဝန်ကြီးရုံးမှ ရုံးစာများ ထုတ်ပြန်ခြင်း နှင့် လက်ခံခြင်း စီမံခန့်ခွဲရေးနှင့် သင်ကြားရေးဝန်ထမ်းများ၏ မှတ်တမ်းများ ထိန်းသိမ်းထားရှိခြင်း ပါမောက္ခချုပ်ရုံး၏ ကိစ္စရပ်များအား ဆောင်ရွက်ခြင်း မြန်မာစာဌာန ပထမနှစ် ကျောင်းသား၊ ကျောင်းသူများအား မြန်မာစာ ဘာသာရပ်အား သင်ကြားခြင်း။
အင်္ဂလိပ်စာဌာန ပထမနှစ် ကျောင်းသား၊ ကျောင်းသူများအား အင်္ဂလိပ်စာ ဘာသာရပ်အား သင်ကြားခြင်း။
သင်္ချာဌာန ပထမနှစ် ကျောင်းသား၊ ကျောင်းသူများအား သင်္ချာ ဘာသာရပ်အား သင်ကြားခြင်း။
ရူပဗေဒဌာန ပထမနှစ် ကျောင်းသား၊ ကျောင်းသူများအား ရူပဗေဒ ဘာသာရပ်အား သင်ကြားခြင်း။
ဓာတုဗေဒဌာန ပထမနှစ် ကျောင်းသား၊ ကျောင်းသူများအား ဓာတုဗေဒဘာသာရပ်အား သင်ကြားခြင်း။
သတ္တဗေဒဌာန ပထမနှစ် ကျောင်းသား၊ ကျောင်းသူများအား သတ္တဗေဒ ဘာသာရပ်အား သင်ကြားခြင်း။
ရုက္ခဗေဒဌာန ပထမနှစ် ကျောင်းသား၊ ကျောင်းသူများအား ရုက္ခဗေဒ ဘာသာရပ်အား သင်ကြားခြင်း။
ခန္ဓာဗေဒဌာန ဘွဲ့ကြိုနှင့် ဘွဲ့လွန် သင်တန်းသားများအား မွေးမြူရေး ခန္ဓာဗေဒဘာသာရပ် သင်ကြားပို့ချခြင်း၊ မွေးမြူရေး ခန္ဓာဗေဒဘာသာရပ်ဆိုင်ရာ ရှုထောင့် (သို့) ၎င်းဘာသာရပ်နှင့် ဆက်နွယ်သည့် စည်းမျဉ်းဥပဒေသများနှင့် ပတ်သက်သည့် ခေတ်မီ သုတေသနလုပ်ငန်းများ ဆောင်ရွက်ခြင်း၊ ဘွဲ့လွန်သင်တန်းသားသစ်များ စည်းရုံးစုဆောင်းရန်နှင့် ၎င်းတို့အား စီမံကွပ်ကဲခြင်း၊ ဆေးခန်းပညာရပ်ဆိုင်ရာ ဝန်ဆောင်မှု လုပ်ငန်းများတွင် မွေးမြူရေး ခန္ဓာဗေဒဘာသာရပ် နယ်ပယ်နှင့် ပတ်သက်၍ တိုက်ရိုက်ကူညီထောက်ပံ့မှုများ ပေးရန်နှင့် တိရစ္ဆာန်ဆေးကု ဆရာဝန်များအား အကြံဉာဏ်များ၊စီမံကွပ်ကဲမှုများပေးခြင်းလက်ရှိလုပ်ဆောင်နေသော သုတေသနလုပ်ငန်းများ၊ အသားစားကြက် မျိုးကွဲများနှင့် ကာကွယ်ဆေးဗိုင်းရပ်စ် မျိုးကွဲများမှ ကြက်ဆီအိတ်ရောင် ရောဂါဗိုင်းရပ်စ်နှင့် ကာကွယ်ဆေးဗိုင်းရပ်စ်အပေါ် တုံ့ပြန်မှုနှင့်ပတ်သက်၍ ရောဂါဗေဒ ပြောင်းလဲမှုများအား လေ့လာခြင်း။
ဇီဝကမ္မဗေဒနှင့် ဇီဝဓာတုဗေဒဌာန အရည်အချင်းပြည့်ဝသော မွေးမြူဆေးကု တိရစ္ဆာန် ဆရာဝန်များ ဖြစ်စေရန် ရည်ရွယ်ပြီး ဒုတိယနှစ်၌ စာသင်ကြားနေသော ဘွဲ့ကြိုသင်တန်းသားများအား အခြေခံ ဇီဝကမ္မဗေဒနှင့် ဇီဝဓာတုဗေဒ ဘာသာရပ်များ သင်ကြားပို့ချခြင်း၊ နိုင်ငံ၏ မွေးမြူရေးကဏ္ဍ လိုအပ်ချက်နှင့် ရည်မှန်းချက်များ ပြည့်မီစေရေးအတွက် မွေးမြူဆေးကုပညာရပ်များတွင် အရည်အချင်းပြည့်ဝသော ဘွဲ့လွန်သင်တန်းသားများ မွေးထုတ်ခြင်း။
လက်ရှိလုပ်ဆောင်နေသော သုတေသနလုပ်ငန်းများ မွေးမြူသူ ပြည်သူများအား မေးမြန်း၍ တိရစ္ဆာန်အာဟာရများ လေ့လာ သုတေသန ပြလုပ်ခြင်း (သကာတုံးအသုံးပြုမှု၊ နေရာဒေသကိုလိုက်၍ ကျွေးလေ့ရှိသော တိရစ္ဆာန်အစာများ၏ အာဟာရကို လေ့လာခြင်း) စားမြုံ့ပြန် သတ္တဝါများ မွေးမြူထုတ်လုပ်ခြင်းဖြင့် ၎င်းတို့မှ မီသိန်းထွက်ရှိမှုနှင့် မီသိန်းအထွက်နည်းစေနိုင်သော အစာများကို လေ့လာတိုင်းတာခြင်း စသည့်သုတေသနများပြုလုပ်ခြင်း၊ မွေးမြူသူများ အသုံးပြုသော အစာများကို လေ့လာခြင်း (စားမြုံ့ပြန် သတ္တဝါများအတွက် အစာဖော်မြူလာများ ပြုလုပ်နှိုင်းယှဉ်ခြင်း) မင်မိုဆင်းကို ဖြိုခွဲနိုင်သော ဘက်တီးရီးယား ထုတ်လုပ်ခြင်း။
ရောဂါဗေဒနှင့် အဏုဇီဝဗေဒဌာန တတိနှစ် ကျောင်းသား၊ ကျောင်းသူများအား ရောဂါဗေဒနှင့် အဏုဇီဝဗေဒဘာသာရပ်အား သင်ကြားပေးခြင်း၊ ဘွဲ့လွန်သင်တန်းသားများအား ကြီးကြပ်ဆောင်ရွက်ခြင်း။
လက်ရှိလုပ်ဆောင်နေသော သုတေသနလုပ်ငန်းများ "Isolation, Identification and Plasmid Profile of E. coli O157 isolated from Cattle" ခေါင်းစဉ်ဖြင့် တိရစ္ဆာန်ဆေးသိပ္ပံပါရဂူဘွဲ့ (အဏုဇီဝ ဗေဒဘာသာရပ်အထူးပြု) အတွက် သုတေသနလုပ်ငန်း။
"Study on the Gross and Histopathological Lesions of Kidneys, Liver, Spleen, Lungs, Heart and Lymph Nodes in Antivenom Producing Sheep Hyperimmunized with Viper Venom" ခေါင်းစဉ်ဖြင့် တိရစ္ဆာန်မဟာဆေးသိပ္ပံဘွဲ့ (ရောဂါဗေဒဘာသာရပ် အထူးပြု)အတွက် သုတေသန လုပ်ငန်း။
"Histopathological Changes of Adrenal Gland, Thyroid Gland, Lymph Nodes and Thymus in Hyperimmunized Horses Experimentally Induced with Viper Venom, Cobra Venom and Tetanus Toxin"ခေါင်းစဉ်ဖြင့် တိရစ္ဆာန်မဟာဆေးသိပ္ပံဘွဲ့ (ရောဂါဗေဒဘာသာရပ် အထူးပြု) အတွက် သုတေသနလုပ်ငန်း။
ဆေးဝါးဗေဒနှင့် ကပ်ပါးဗေဒဌာန တတိယနှစ် ကျောင်းသား၊ ကျောင်းသူများအား ဆေးဝါးဗေဒနှင့် ကပ်ပါးဗေဒဘာသာရပ်များအား သင်ကြားပေးခြင်းနှင့် စတုတ္တနှစ် ကျောင်းသား၊ ကျောင်းသူများအား တိရစ္ဆာန်ဆေးကု ဆိုင်ရာ ပြည်သူ့ကျန်းမာရေးပညာနှင့် ရောဂါပျံ့နှံ့မှုဗေဒ ဘာသာရပ်များအား သင်ကြားပေးခြင်း၊ ဆေးဝါးဗေဒ၊ ကပ်ပါးဗေဒ၊ တိရစ္ဆာန်ဆေးကုဆိုင်ရာ ပြည်သူ့ကျန်းမာရေးပညာနှင့် ရောဂါပျံ့နှံ့မှုဗေဒ ဘာသာရပ်များနှင့် ပတ်သက်သည့် ဘွဲ့လွန်သင်တန်းသားများအား ကြီးကြပ်ဆောင်ရွက်ခြင်း။
လက်ရှိလုပ်ဆောင်နေသော သုတေသနလုပ်ငန်းများ ပဋိဇီဝဆေးများ၏ ဘက်တီးရီယားပိုးများအပေါ် ယဉ်ပါးလာမှုကို လေ့လာခြင်း၊ အစာမှတဆင့် ကူးစက်သော ရောဂါပိုးများအား လေ့လာခြင်း၊ ဆေးဖက်ဝင်အပင်များ၏ ကပ်ပါးပိုးများအပေါ် နှိမ်နင်းနိုင်စွမ်းကို လေ့လာခြင်း၊ သွေးစုပ်သည့် အင်းဆက်များ၏ ရာသီအလိုက် ပွားများမှုကို လေ့လာခြင်း၊ အိမ်မွေးကြောင်များတွင် Toxoplasma ကပ်ပါးပိုးများအား လေ့လာခြင်း၊ သားသတ်ရုံမှ ဝက်သားတွင် Trichinella ကပ်ပါးပိုးအား လေ့လာခြင်း၊ ကျွဲ၊ နွားနှင့် နွားနောက်များတွင် အသည်းသန်ကောင် ဖြစ်ပွားမှုကို လေ့လာခြင်း၊ စားမြုံ့ပြန်သတ္တဝါများမှ လူသို့ကူးစက်စေသည့် ရောဂါများကို လေ့လာခြင်း၊ ခွေး၏နှလုံးသန်ကောင်ရောဂါအား လေ့လာခြင်း။
ခွဲစိတ်ကုနှင့် မျိုးပွားပညာဌာန စတုတ္ထနှစ် ကျောင်းသား၊ ကျောင်းသူများအား အထွေထွေခွဲစိတ်ကု ဘာသာရပ်နှင့် မျိုးပွား ပညာရပ်များအား သင်ကြားပေးခြင်းနှင့် နောက်ဆုံးနှစ် ကျောင်းသား၊ ကျောင်းသူများအား လက်တွေ့ခွဲစိတ်ကု ဘာသာရပ်များအား သင်ကြားပေးခြင်း၊ တက္ကသိုလ်သင်ကြားရေး ဆေးရုံဖြစ်သော တိရစ္ဆာန်ကုဆေးရုံတွင် တိရစ္ဆာန် ခွဲစိတ်မှုများအား လက်တွေ့ပြသခြင်း၊ ဘွဲ့လွန်သင်တန်းသားများအား ကြီးကြပ် ဆောင်ရွက်ခြင်း။
လက်ရှိလုပ်ဆောင်နေသော သုတေသနလုပ်ငန်းများ Studies Related to Bovine Cervico-Vaginal Mucous for Estrus Detection Studies Related to the Semen Characteristics of Local Goats ဆေးပညာဌာန ပဉ္စမနှစ်ကျောင်းသား၊ ကျောင်းသူများအား ဆေးခန်းဆိုင်ရာ ဆေးပညာနှင့် ငါး၊ ပုစွန်မွေးမြူရေးနှင့် ငါး၊ ပုစွန် ရောဂါဘာသာရပ်များနှင့် ပတ်သက်၍လည်းကောင်း၊ နောက်ဆုံးနှစ် ကျောင်းသား၊ ကျောင်းသူများအား ရောဂါကာကွယ်ရေးဆိုင်ရာ ဆေးပညာနှင့် ပတ်သက်၍လည်းကောင်း စာတွေ့၊ လက်တွေ့ သင်ကြားပို့ချပေးလျက် ရှိသည်။
ဆေးခန်းဆိုင်ရာ သင်ခန်းစာများကို သင်ကြားပို့ချရာတွင် တက္ကသိုလ်သင်ကြားရေး ဆေးရုံဖြစ်သော တိရစ္ဆာန်ကုဆေးရုံတွင် တိရစ္ဆာန်များအား စစ်ဆေး၍ ရောဂါ ရှာဖွေဖော်ထုတ်ခြင်း၊ တိရစ္ဆာန်များအား ဆေးကုသခြင်းနှင့် ပတ်သက်၍ ကျွမ်းကျင် တတ်မြောက်စေရန် လက်တွေ့ သင်ကြားပေးခြင်း၊ ဆင်စခန်းသို့ လေ့လာရေးခရီးသွားခြင်း၊ ငါးဆေးထိုးသားဖောက်ခြင်းအား ကိုယ်တိုင်ပြုလုပ်စေခြင်းနှင့် လူမှုဆက်ဆံရေး အရည်အသွေးတိုးမြင့်စေရန်နှင့် မိမိတို့စိတ်ဝင်စားရာ တိရစ္ဆာန်ရောဂါ တစ်မျိုးမျိုးအား အသေးစိတ် လေ့လာတတ်စေရန် ကျောင်းသား၊ ကျောင်းသူများအား အုပ်စုများခွဲ၍ စာတမ်းများ ရေးသားခြင်းနှင့် ဖတ်ကြားစေခြင်း။
လက်ရှိလုပ်ဆောင်နေသော သုတေသနလုပ်ငန်းများ နို့စားနွားမများအတွက် အဟာရဗေဒ၏ နို့အုံကျန်းမာရေးအပေါ် အကျိုးသက်ရောက်မှုကို လေ့လာခြင်း၊ နို့စားနွားမများတွင် ဖြစ်ပွားလေ့ရှိသော နို့အုံရောင်ရောဂါနှင့် ပတ်သက်၍ ရောဂါရှာဖွေ ဖော်ထုတ်ခြင်းနှင့် ကုသခြင်း၊ စီးပွားဖြစ် အသားစားကြက် မွေးမြူရေးတွင် အသုံးပြုရန် သင့်တော်ကိုက်ညီသော ကာကွယ်ဆေးပေး အစီအစဉ်အား စူးစမ်းရှာဖွေဖော်ထုတ်ခြင်း၊ ဂမ်ဘိုရိုရောဂါအား တိကျတုံ့ပြန်သည့် ခုခံစွမ်းအားအပေါ် အသားစားကြက်မျိုးများနှင့် ဂမ်ဘိုရိုရောဂါ ကာကွယ်ဆေးကွဲများ၏ သက်ရောက်မှုနှင့် ဂမ်ဘိုရို ရောဂါကာကွယ်ဆေး ထဲတွင် ပါဝင်သည့် ဗိုင်းရပ်စ်ပိုး၏ လင့်ဖ်အကျိတ်များ အပေါ်တွင် ဖြစ်ပေါ်သော ရောဂါဗေဒဆိုင်ရာ ပြောင်းလဲချက်များအား လေ့လာခြင်း၊ မြန်မာ့ဆင်များ၏ ကိုယ်အလေးချိန် ခန့်မှန်းတွက်ချက်နိုင်သည့် ပုံသေနည်း ဖော်မြူလာ ဖော်ထုတ်နိုင်ရေးအတွက် သုတေသနပြုလုပ်ခြင်း၊ ဆင်များတွင် ရာသီအလိုက် ဖြစ်ပွားတတ်သော အူလမ်းကြာင်းရှိ ကပ်ပါးရောဂါစွဲကပ်မှု နှင့် သံချဆေးများ၏ အူလမ်းကြာင်းရှိ သံကောင်များအပေါ် အကျိုးသက်ရောက်မှုအား လေ့လာခြင်း။
မွေးမြူရေးပညာဌာန ဒုတိယနှစ် ကျောင်းသား၊ ကျောင်းသူများအား တိရစ္ဆာန်မျိုးနှင့် တိရစ္ဆာန်အပြုအမူ လေ့လာရေးပညာ ဘာသာရပ်အား သင်ကြားပေးခြင်း၊ တတိယနှစ် ကျောင်းသား၊ ကျောင်းသူများအား မျိုးရိုးဗီဇနှင့် တိရစ္ဆာန်သားစပ်ပညာ ဘာသာရပ်အား သင်ကြားပေးခြင်း၊ စတုတ္ထနှစ် ကျောင်းသား၊ ကျောင်းသူများအား မွေးမြူရေးတိရစ္ဆာန် အာဟာရဗေဒပညာနှင့် တောရိုင်း၊ ရေနေနှင့် အိမ်မွေးတိရစ္ဆာန် အာဟာရဗေဒပညာ ဘာသာရပ်အား သင်ကြားပေးခြင်း၊ နောက်ဆုံးနှစ် ကျောင်းသား၊ ကျောင်းသူများအား ဝက်မွေးမြူထုတ်လုပ်ရေးပညာ၊ ကြက်မွေးမြူ ထုတ်လုပ်ရေးပညာ (မွေးမြူရေးတိရစ္ဆာန် အထူးပြု နှင့် တောရိုင်း၊ ရေနေနှင့် အိမ်မွေးတိရစ္ဆာန်အထူးပြု)၊ စားမြုံပြန်တိရစ္ဆာန် မွေးမြူထုတ်လုပ်ရေးပညာ (မွေးမြူရေးတိရစ္ဆာန်အထူးပြု နှင့် တောရိုင်း၊ရေနေ နှင့်အိမ်မွေးတိရစ္ဆာန် အထူးပြု) မွေးမြူရေးဘောဂဗေဒနှင့် တိရစ္ဆာန်ဆေးကုဆိုင်ရာ ဥပဒေ၊ လူထုပညာပေးရေး ပညာဘာသာရပ်များအား သင်ကြားပေးခြင်း၊ ဘွဲ့လွန်သင်တန်းသားများအား ကြီးကြပ်ဆောင်ရွက်ခြင်း၊ စတုတ္ထနှစ်နှင့် နောက်ဆုံးနှစ် ကျောင်းသား၊ ကျောင်းသူများအား တက္ကသိုလ် သရုပ်ပြခြံများတွင် ကြက်မွေးမြူရေးပညာ၊ စားမြုံပြန်တိရစ္ဆာန် မွေးမြူရေးပညာရပ်များအား လေ့ကျင့်သင်ကြားပေးခြင်း။
လက်ရှိလုပ်ဆောင်နေသော သုတေသနလုပ်ငန်းများ ကြက်စာထဲတွင် ပါဝင်သော စွမ်းအင်နှင့် အသားဓာတ်အချိုး အမျိုးမျိုးတို့၏ အသားစားကြက် အထီးအမပေါ်မူတည်၍ ထုတ်လုပ်မှုနှင့် အသားအရည်အသွေးပေါ် အကျိုးသက်ရောက်ပုံကို လေ့လာခြင်း၊ အသားစားဘဲမျိုးအစာတွင် အသုံးပြုသော နှမ်းဖတ်နေရာ၌ ဘဲစာမှော်(Duckweed)အား အချိုးအစား အမျိုးမျိုးဖြင့် အစားထိုး စမ်းသပ်အသုံးပြုခြင်း၊ အသီးအနှံမှ ရရှိသော ပရိုတင်းအမျိုးမျိုးနှင့် အလင်းပေးခြင်းစနစ် အမျိုးမျိုးသည် အသားစား ကြက်မျိုးများ၏ အစာစားနှုန်း၊ အသားတိုးနှုန်း နှင့် အသားအရည်အသွေးတို့ အပေါ်တွင် သက်ရောက်သော အကျိုးတရားများအား လေ့လာစမ်းသပ်ခြင်း။
စာကြည့်တိုက်ဌာန ကျောင်းသား၊ ကျောင်းသူများနှင့် သင်ကြားရေးဝန်ထမ်းများ အသုံးပြုနိုင်ရန် ပုံနှိပ်စာအုပ်များ၊ ဂျာနယ်များနှင့် မဂ္ဂဇင်းများ စုဆောင်းသိမ်းဆည်းခြင်း။
ငွေစာရင်းဌာန တက္ကသိုလ် ဝန်ထမ်းများ၏ လစာငွေ စာရင်းကိစ္စများ ဆောင်ရွက်ခြင်း၊ ရသုံးမှန်းခြေ ငွေစာရင်းကိစ္စများ ဆောင်ရွက်ခြင်း။
ကျောင်းသားရေးရာဌာန ကျောင်းသား၊ ကျောင်းသူများ၏ စာမေးပွဲနှင့် ဘွဲ့နှင်းသဘင်ကိစ္စရပ်များအတွက် စီစဉ်ဆောင်ရွက်ခြင်း။
အင်ဂျင်နီယာဌာန မွေးမြူရေးဆိုင်ရာ ဆေးတက္ကသိုလ်၊ အင်ဂျင်နီယာဌာန၏ လုပ်ငန်းတာဝန်များကို ဆောင်ရွက်ခြင်း။
အပ်နှင်းသောဘွဲ့များ မွေးမြူရေးဆိုင်ရာ ဆေးတက္ကသိုလ်(ရေဆင်း)တွင် ဘွဲ့လွန်သင်တန်းများအား (၁၉၉၂) ခုနှစ်တွင် စတင်ဖွင့်လှစ်ခဲ့ပြီး မဟာဒဿနဘွဲ့ နှင့် တိရစ္ဆာန်မဟာဆေးသိပ္ပံဘွဲ့များ အပ်နှင်းခဲ့သည်။
ပထမနှစ်သင်တန်း ဝင်ခွင့်စာမေးပွဲများကို (၂၀၀၆) ခုနှစ်မှ စတင်၍ ကျင်းပခဲ့ပြီး ရေးဖြေနှင့် နှုတ်ဖြေ စာမေးပွဲအား ဖြေဆိုရသည်။
(၂၀၁၂) ခုနှစ်အထိ ဘွဲ့ရရှိသူ ၄၄၀၉ ဦးရှိခဲ့ပြီးဖြစ်သည်။